ঐহাক্কী নুংশিজরবা ইরৈবাকচাশিং, খুরুমজরি। মরূপশিং ঙসিদি মন কী বাত্তা লৈবাক অসিগী অফাওবা অমগী মরমদা হায়জগে। ঐখোয় হিন্দুস্তানিশিংগী থমোয়দা মহাকপু অসুক্কী মতিক ইকায় খুম্ননা নুংশিনা থমনৈ। মহাকপু ইকায় খুম্নদবা মীওই অমত্তা লৈবাক অসিদা লৈরম্লোয়। চহীসু অহল ওইরবনিনা লৈবাক অসিগী থেংখাং কয়া মাগী মীৎমাংদা থোকখিবনি। ঐখোয়না মাবু ইচে কৌই… ইচে লতা।
হন্দক্কী সেপ্তেম্বর ২৮ অসিদা চহী ৯০ শুরে। মীরৈবাক্কী খোংচৎ চৎত্রিঙৈ মমাংদা মহাক্কা ফোন্দা ৱারী শান্নবগী তঞ্জা ফংজখি। ৱারীদুসু মচেগা মৌপ্বাগা য়াম্না নুংশিননা ৱারী শান্নবা অদুনি। ঐনা লনাই ৱারী শান্নবা অসি অমুক্তা হায়দোকচদবনি, অদুবু ঙসিদি ময়ামসু ইচে লতাগী ৱাহৈসি তাহন্নিংই। চহী মতাং অসিদা ইচেনা লৈবাক্কী ৱাফম কয়াদা লাংতক্নবা পোক্লিবা, খঙনীংলিবা অমদি পুন্সিগী নুংঙাইবা, ভারতকী চাউখৎ খোংথাং, হোংলক্লিবা শক্তম, চাউখৎলক্লিবা ভারতকী মরমদা ৱারী শান্নখি।
লতা মঙ্গেশকরগা লোয়ননা ৱারী শানবা
মোদী জী : লতা দিদী, খুরুমজরি। ফোন তৌজরক্লিবা ঐহাক নরেন্দ্র মোদীনি।
লতা দিদী : খুরুমজরি।
মোদী জী : ঐহাক্না ফোন তৌরক্লিবা অসিগী মরমদি হন্দক্কী অদোমগী ইপোক নুমীৎতা ঐহাক এরোপ্লেন তোংদুনা চৎপা তঞ্জা ওইরগনি।
লতা দিদী : ফরে।
মোদী জী : অদুনা, চৎত্রিঙৈ মাংওইননা মাংজৌননা অদোমগী ইপোক নুমীৎকী য়াইফ–পাওজেল পীজরি। হকচাং ফনা লৈবা ওইরসনু। অদোমগী থৌজাল অদু ঐখোয় পুম্নমক্কী মফমদা লৈবা ওইরসনু।
লতা দিদী : অদোমগী ফোন লাক্কনি তাবদা ঐহাক অপেনবা ফাওখি। নহাক করম কান্দা হল্লক্কনি?
মোদী জী : ঐহাক ২৮গী অহিং অমসুং ২৯গী অয়ুক্তা হল্লক্কনি, অদোমগী ইপোক নুমীৎ থৌরম পাংথোকপা লোইরম্লগনি।
লতা দিদী : ফরে, ফরে। ইপোক নুমীৎ করিবু পাংথোকলুগনি! অশোয় অঙাম য়াওদনা য়ুমদা হল্লকউ।
মোদী জী : দিদী, অদোম য়েংবীয়ু…
লতা দিদী : অদোমগী থৌজাল নিজরি।
মোদী জী : থৌজালদি ঐখোয়না অদোমগী লৌজরি, অদোম ঐখোয়দগী য়াম্না অহল ওইরবনি।
লতা দিদী : চহীদা অহল ওইবদি মীওই কয়া অমা লৈরি, অদুবু অচৌবা থবক তৌবশিংগী থৌজাল লৌবা অদুমক য়াম্না চাউবা ৱাফমনি।
মোদী জী : দিদী, অদোম চহী খক্তা নত্তনা থবক্তসু ঐখোয়দগী য়াম্না হেন্না চাউই। অদোম্না ফংলিবশিং অসি সাধনা অমসুং তপস্যা তৌদুনা ফংবনি।
লতা দিদী : মসি পুম্নমক অসি ইমা–ইপাগী থৌজালগী মহৈনি অমদি তাবীরিবশিংগী থৌজালনি হায়না ঐহাক্না খঞ্জৈ। ঐহাক্তি করিসু নত্তে।
মোদী জী : খুরুমজরি, দিদী।
লতা দিদী : খুরুমজরি।
মোদী জী : নফমদা য়াইফ–পাওজেল পীজরি
লতা দিদী : নফমদা নুংঙাইবা ফোংদোকচরি।
মোদী জী : খুরুমজরি, দিদী।
mni_Beng mni_Beng mni_Beng mni_Beng mni_Beng mni_Beng mni_Beng mni_Beng mni_Beng mni_Beng mni_Beng asm_Beng mni_Beng mni_Beng mni_Beng mni_Beng mni_Beng mni_Beng mni_Beng mni_Beng mni_Beng mni_Beng